Diari Oficial de la Generalitat Valenciana


Sumari del DOGV 5556, del 16-07-2007 (2007/9204)

RESOLUCIÓ de 14 de juny de 2007, de la Direcció General de Qualitat Ambiental, per la qual s'atorga a l'empresa Codiagro, SA., l'autorització ambiental integrada per a una indústria de fabricació d'agrocorrectors al terme municipal de la Vall d'Alba (Castelló).
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5556

Data del DOGV
:   16-07-2007

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2007/9204


Data del document
:   14-06-2007

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Vall d'Alba
    * empresa privada
    * abonament

RESOLUCIÓ de 14 de juny de 2007, de la Direcció General de Qualitat Ambiental, per la qual s'atorga a l'empresa Codiagro, SA., l'autorització ambiental integrada per a una indústria de fabricació d'agrocorrectors al terme municipal de la Vall d'Alba (Castelló). [2007/9204]  
Vistos els documents que es troben en poder de l'expedient 009/06 IPPC, instruït a instàncies de l'empresa CODIAGRO, SA., a fi d'obtenir l'autorització ambiental integrada per a una indústria de fabricació d'agrocorrectors, s'emet aquesta resolució de conformitat amb els següents   
Antecedents de fet  
Primer. Amb data 30 de gener del 2006, Enrique Sales Pagés, en representació de l'empresa CODIAGRO, SA., amb CIF H-83.123.755 presenta en la conselleria de Territori i Habitatge, sol·licitud d'autorització ambiental integrada per a una indústria de fabricació d'agrocorrectors ubicada al parc industrial Caseta Blanca, illa 5, parcel·la 49, de la Vall d'Alba (Castelló), i que es detalla en l'annex I.  
A la sol·licitud s'acompanya l'informe urbanístic favorable emés per l'Ajuntament de la Vall d'Alba amb data 19 d'abril del 2006.  
Segon. Una vegada admesa a tràmit la sol·licitud, la conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada.  
Tercer. Amb data 23 d'agost del 2006 se sotmet a informació pública l'expedient de referència durant un període de 30 dies hàbils, d'acord amb el que estableix l'article 16 de la Llei 16/2002, i es publica anunci en el Diari Oficial de la Generalitat (DOGV núm. 5330).  
Durant aquest no es presenten al·legacions al projecte en aquesta conselleria ni en l'Ajuntament de la Vall d'Alba, constant en l'expedient certificat de la informació pública.  
Quart. Transcorregut el termini d'informació pública, se sol·licita nou informe totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Cinqué. Amb data 17 de maig del 2007, la Confederació Hidrogràfica del Xúquer emet un informe en què considera la documentació presentada suficient per a continuar amb els tràmits de l'autorització ambiental integrada, ja que justifica de manera suficient la inexistència d'abocament d'aigües residuals a domini públic hidràulic.  
Així mateix, s'han incorporat a l'expedient els informes emesos per l'Àrea de Residus i el Servei de Protecció de l'Ambient Atmosfèric.  
Sisé. Amb data 22 de maig del 2007 la Comissió d'Anàlisi Ambiental Integrat celebra una sessió ordinària i aprova la proposta de resolució de l'exp. 009/06 IPPC de sol·licitud d'autorització ambiental integrada, promogut per CODIAGRO, SA.   
Seté. Amb data 30 de maig del 2007, la secretària Autonòmica de Territori i Medi Ambient resol no sotmetre al procediment d'avaluació d'impacte ambiental el projecte de sol·licitud d'autorització ambiental integrada per a una planta de fabricació d'agrocorrectors, promogut per l'empresa CODIAGRO, SA., que s'ha d'ubicar al parc industrial Caseta Blanca, illa 5, parcel·la 49, del terme municipal de la Vall d'Alba (Castelló).  
Vuité. Amb data 7 de juny del 2007, es realitza l'audiència a l'interessat, sense haver-se presentat al·legacions al respecte.  
Als anteriors fets s'apliquen els següents,  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats inclo  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
ses en l'annex 1 d'aquesta llei, estan subjectes a autorització ambiental integrada.  
La instal·lació de referència està inclosa en l'epígraf 4.3 de l'annex 1 de la Llei 16/2002.   
Segon. L'expedient s'ha tramitat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació desenvolupada pel Decret 40/2004, de 5 de març, del Consell de la Generalitat Valenciana.  
Tercer. En la Comunitat Valenciana l'òrgan competent per a atorgar l'autorització ambiental integrada és la conselleria de Territori i Habitatge, d'acord amb l'article 3.H de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.   
D'altra banda, de conformitat amb l'article 15 del Decret 137/2006, de 29 de setembre, del Consell, pel qual s'aprova el Reglament orgànic i funcional de la conselleria de Territori i Habitatge, i la seua Ordre de desenvolupament de 15 de febrer del 2007, correspon a la Direcció General de Qualitat Ambiental, exercir les competències en matèria de control integrat de la contaminació.  
Vist quant antecedeix, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la conselleria Territori i Habitatge, resolc:  
Primer. Concedir a CODIAGRO, SA., l'autorització ambiental integrada per a la indústria de fabricació d'agrocorectors situada al parc industrial Caseta Blanca, illa 5, parcel·la 49, de la Vall d'Alba (Castelló), d'acord amb el Projecte bàsic per a la sol·licitud d'autorització ambiental integrada, de 23 de maig del 2006, i subscrit per José L. Serra Agut, la qual quedant inscrita en el Registre General d'Instal·lacions IPPC de la Comunitat Valenciana amb el número 079-07/AAI/CV, condicionada al compliment dels requisits següents:  
1. Emissions atmosfèriques  
1.1. Valors límit d'emissió i control de les emissions  
S'inclouen en aquesta autorització els focus d'emissió següents:  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
Els valors límit d'emissió i la periodicitat de controls per ECMCA seran els següents:  
Les condicions de presa de mostres i expressió de resultats seran:  
a) Punts de presa de mostra: Els focus canalitzats, hauran de tenir la situació, la disposició, la dimensió i els accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua altura no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que, a una distància equivalent a deu vegades l'altura del punt d'abocament d'un focus, no hi haja altres estructures d'altura superior a la del propi focus menys dos metres que produïsquen un apantallament que dificulte la dispersió, justificant tècnicament la influència de l'efecte down-wash (turbulència o esclat).  
b) Els mesurament es realitzaran en condicions normals d'operació de les instal·lacions, i es registraran els paràmetres que les determinen, i cobriran totes les diferents tipologies o grups de productes que es fabriquen en cada instal·lació.  
c) Les concentracions mesurades sempre estaran referides a condicions normals de pressió i temperatura (101,3 kPa i 273,16 K), per als gasos de combustió en base seca i un contingut d'oxigen del 15% de O2.  
Abans del 28 de febrer de cada any haurà de notificar a la Direcció General de Qualitat Ambiental les dades sobre les emissions a l'aire de la instal·lació relatius a l'any anterior, mitjançant el Registre d'Emissions i Fonts Contaminants (EPER), d'acord amb l'article 3 de l'Ordre de 31 de gener del 2007, de la conselleria de Territori i Habitatge, per la que s'estableix el procediment per a la comunicació de dades sobre emissions per part dels titulars d'instal·lacions sotmeses a l'annex 1 de la Llei 2/2006, de 5 de maig, de prevenció de la contaminació i qualitat ambiental, l'article 8.3 de la Llei 16/2002 i la Decisió 2000/479/CE, de 17 de juliol del 2000.  
2. Soroll  
Respecte al nivell de sorolls transmesos a l'exterior, haurà de complir-se el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica i en el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, s'hauran de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
En aquest sentit, es realitzarà una auditoria acústica en l'entorn immediat de la parcel·la de l'activitat per una entitat col·laboradora en matèria de qualitat ambiental per al camp de la contaminació acústica almenys cada cinc anys, d'acord amb l'article 37 d'aquesta llei. La primera auditoria acústica haurà de realitzar-se darrere de la posada en marxa de l'ampliació projectada, en un termini inferior a tres mesos.  
El titular haurà de disposar del llibre de control, que estarà constituït pels certificats dels resultats obtinguts de les auditories acústiques, i dels informes complets d'aquestes.  
3. Abocaments  
3.1. Aigües residuals i pluvials  
S'actuarà segons el que s'ha especificat en projecte, de manera que es garantisca la inexistència d'abocament d'aigües residuals a domini públic hidràulic (abocament zero).  
Les aigües residuals industrials seran reutilitzades en el procés productiu i una xicoteta proporció d'aquestes serà recollida per un gestor autoritzat per al seu trasllat a un planta de depuració.  
L'empresa disposa de permís d'abocament d'aigües sanitàries a la xarxa de sanejament municipal i d'autorització per a l'abocament d'aigües pluvials a la xarxa separativa del polígon industrial Caseta Blanca, emesos per l'Ajuntament de la Vall d'Alba el 22 de febrer del 2006 i 13 de març del 2006, respectivament.   
Aquest ajuntament també ha certificat la connexió de les aigües negres a la xarxa municipal de clavegueram i de les aigües pluvials a la xarxa general del polígon.  
3.2. Control  
Abans del 28 de febrer de cada any haurà de notificar a la Direcció General de Qualitat Ambiental les dades sobre les emissions a l'aigua de la instal·lació relatius a l'any anterior, mitjançant el Registre d'Emissions i Fonts Contaminants (EPER), d'acord amb l'article 3 de l'Ordre de 31 de gener del 2007, de la conselleria de Territori i Habitatge, per la qual s'estableix el procediment per a la comunicació de dades sobre emissions per part dels titulars d'instal·lacions sotmeses a l'annex 1 de la Llei 2/2006, de 5 de maig, de prevenció de la contaminació i qualitat ambiental, l'article 8.3 de la Llei 16/2002 i la Decisió 2000/479/CE, de 17 de juliol del 2000.  
4. Protecció del sòl i de les aigües subterrànies  
Als dos anys d'haver-se iniciat i exercit l'activitat, haurà de remetre a la Direcció General de Qualitat Ambiental l'informe preliminar de situació del sòl que ocupa l'activitat, complint el que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
El titular de l'activitat també haurà de realitzar un informe preliminar de situació per a les seues instal·lacions situades al polígon industrial el Serrallo, nau 38, del Grau de Castelló, quan es produïsca la clausura d'aquestes, tal com està previst en l'article 3, punt 4 del Reial decret 9/2005.  
Queda prohibit l'abocament a llit, sòl o subsòl que puga deteriorar la qualitat de les aigües sense tenir l'autorització de la Confederació Hidrogràfica del Xúquer.  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
5. Residus  
L'activitat està subjecta als requisits establits en la Llei 10/1998, de 21 d'abril, de residus i la Llei 10/2000, de 12 de desembre, de residus de la Comunitat Valenciana, i al Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.   
5.1. Producció de residus  
S'inscriu Comercial Distribuidora de Agrocorrectores, SA en el Registre de Xicotets Productors de Residus Perillosos de la Comunitat Valenciana amb el número 12-15.216, per a la producció dels residus perillosos següents:   
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la seua destinació final siga la valorització, i han de ser lliurats a gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en lloc cobert, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que pel seu alt contingut líquid puguen generar abocaments, s'haurà de disposar de cubetes o recipients de recollida de vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, comporte augment de la seua perillositat o dificulte la seua gestió.  
S'haurà de disposar de l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós o no perillós, segons la seua naturalesa.  
L'envasament i etiquetatge dels residus serà d'acord amb el que s'ha exposat en els articles 13 i 14 del Reial decret 833/1988, Reglament de residus tòxics i perillosos. Així mateix, haurà de disposar d'un registre on conste la quantitat, naturalesa, identificació, origen i data de generació i lliurament a gestor autoritzat, com també el número de document de control i seguiment utilitzat, si és el cas, i el gestor a qui s'entrega el residu.  
Entregarà els residus perillosos i els no perillosos a gestors que disposen de la corresponent autorització administrativa per a la gestió d'aquests residus.  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General de Qualitat Ambiental.  
Així mateix haurà d'emplenar la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En aquesta declaració s'especificarà l'origen i la quantitat dels residus produïts, la destinació donada a cadascun d'ells i la llista dels que es troben emmagatzemats temporalment, com també les incidències rellevants que s'hagen pogut produir, tot això relatiu a l'any objecte de la declaració.  
6. Mesures que s'han d'adoptar en situacions diferents de les normals que puguen afectar el medi ambient.  
Es duran a terme totes les mesures necessàries perquè quede garantida la protecció del medi ambient i salut de les persones davant de qualsevol situació fora de la normalitat quant al funcionament de les instal·lacions.  
Així mateix, quan es determine el cessament de l'activitat, es procedirà al desmantellament de les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar aquesta activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi, en el Decret 173/2000, de 5 de desembre, del govern Valencià, pel qual s'estableixen les condicions que han de reunir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer del 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
Haurà de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desenvolupa el Reglament per al desenvolupament de l'esmentada llei.  
La indústria i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.  
Es compliran totes les disposicions aplicables per a garantir la seguretat, la salut de les persones i el medi ambient.  
Es comprovarà en el control inicial que s'han realitzat les mesures previstes en el projecte.  
Segon. L'autorització ambiental integrada es renovarà, en els aspectes ambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions al Servei de Control Integrat de la Contaminació a l'efecte del reconeixement corresponent, i es presentarà prèviament un certificat, emés per un tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots les controls, mesuraments, anàlisi i comprovacions amb resultat satisfactori, que es determinen en l'esmentat projecte, els seus reformats o en les normatives que li siguen aplicables, com també aquells altres certificats previstos en les disposicions que s'hagen integrat.  
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en aquesta resolució. Es realitzarà a la posada en marxa de les instal·lacions i per personal de la Direcció General de Qualitat Ambiental de la conselleria de Territori i Habitatge.  
Cinqué. L'Administració deixarà sense efecte aquesta resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.  
Sisé. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la conselleria de Territori i Habitatge qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la conselleria de Territori i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 14 de juny de 2007. El director general de Qualitat Ambiental: Jorge Lamparero Lázaro.  
ANNEX I  
CARACTERÍSTIQUES DEL PROJECTE  
Es tracta d'un trasllat i ampliació d'una indústria dedicada a la fabricació d'agrocorrectors.  
El procés consisteix bàsicament en la recepció de matèries primeres, dosificació i mescla d'aquestes, envasament i expedició.  
Es distingeixen tres zones diferents de fabricació, una per a l'obtenció de productes líquids, una altra per a la preparació de productes sòlids, i una altra per a l'Alcaplant i suspensions concentrades diverses.  
La instal·lació comptarà amb un filtre via humida i dos filtres de mànegues, per a filtrar, prèvia emissió a l'atmosfera, els vapors i partícules que es produeixen en els reactors i conduccions de transport de matèries primeres.  
Es generen 548 m³/any d'aigües residuals sanitàries que són abocades directament a la xarxa de clavegueram públic.  
Quant a les aigües residuals industrials, s'estima una producció de 205 m³/any, de les quals 200 m³/any són incorporats al procés productiu i 5 m³/any són arreplegades per gestor autoritzat.  
L'aigua de pluja s'arreplega mitjançant albellons de dimensions adequades, i es canalitza fins a la xarxa separativa d'aigües pluvials disposada per l'Ajuntament de la Vall d'Alba.